
	Mitt navn er Samuel Hammett. Jeg er produsent og vert for Skupet, podkasten som dykker ned i aktuelle snakkiser. Vi hører fra de berørte, men graver også selv for å finne sannheten.

	 

	Denne gangen har vi fått med Sofie Ringdal, jenta som er siktet i årets mest omtalte drapsforsøk. Over fire episoder skal vi utforske hendelsene og sosiale mediers rolle i dette dramaet. Men aller først, la oss høre fra folk på gata.

Automatisk generert beskrivelse]«Så vidt jeg vet, så var det Sofie med på leken. Hun kysset ham, ikke sant? Greit, Aslak var sytten år og burde ha spart seg for å tafse på fjorten år gamle jenter, men ærlig talt: Begge var med på det. Sofie utnytter og bruker Metoo-kampanjen. Hun har ikke bare ødelagt liv, hun undergraver også troverdigheten til de som faktisk har opplevd et overgrep.»

	 

	«Aslak var en gris. Uansett om Sofie flørtet eller ei, han var eldre og hadde ansvaret. Med det som har kommet fram i Hollywood og andre steder de siste årene, trodde han at seksuelle tilnærmelser mot en mindreårig ville passere uten konsekvenser?»

	 

	*

	 

	Sofie Ringdal, alle har en mening om henne og det som skjedde. Her hørte vi to tilfeldig forbipasserende. Men vi må også høre fra motparten, selv om jeg aldri fikk noen respons på mine forsøk på å ta kontakt. Derfor siterer jeg hva vedkommende sa til VG:

	 

	«Jeg kan fortsatt ikke begripe det som har skjedd. Disse anklagene … De gjør meg ikke bare rasende, men også dypt bedrøvet. Tro meg, jeg har gransket hvert skritt, hvert ord, tenkt på hva jeg kunne ha gjort annerledes. Og ja, jeg har gjort feil, men å få en kjøkkenkniv i låret? Det fortjente jeg ikke!

	 

	Knivbladet, laget av stål, var bare en hårstråbredde unna hovedpulsåren min. Jeg var nær å blø ut. Nå kjemper jeg hver dag mot posttraumatisk stress. Jeg ser Sofie for meg i drømmene, jeg føler hvert hugg av kniven, jeg opplever hjelpeløsheten som overvelder meg når jeg ser døden i øynene, og jeg hører mitt eget skrekkslagne skrik. Hver. Eneste. Natt.

	 

	Jeg er ikke lenger i stand til å leve et normalt liv, dagene mine er som et vedvarende mareritt. Hvis det virkelig finnes et monster blant oss, så er det Sofie Ringdal.»

	 

	*

	 

	Yes, folkens. Sofie Ringdal er siktet for drapsforsøk, rettssaken starter om en uke. 

	Når jeg googler navnet hennes, får jeg 84 400 treff på 0,4 sekunder. Halvparten av sakene er vinklet på en måte som vil sende Sofie i fengsel, den andre halvparten fremstiller henne som et offer. Her skal du få høre fra henne selv. 

	Velkommen til Skupet, Sofie!

	 


Hytteturen

	 

	 Jeg starter med det opplagte spørsmålet: Er du skyldig?

	 

	 Nei. Men jeg er ikke uskyldig heller.

	

	Den var ikke lett å forstå. Jeg forslår at du forteller fra starten.

	 

	Det begynte med en hyttetur, den første etter at vi hadde flytta fra Larvik til Tvedestrand.

	    «Slapp av, vennen», sa mamma, skrudde ned radioen og svingte opp til hyttefeltet. «Dette skal gå fint.»

	    Den jevne lyden av dekkene mot asfalten gikk over til harde smell mot jord og stein. Hun fortsatte overdrevent blidt:

	    «Det er så vakkert her oppe.»

	    «Det er det», svarte jeg, og pressa fram et smil.

	    Å dra på hytta med mamma var ikke feil, selv om jeg var fjorten. Det var bare 19 år mellom oss. Jeg hadde alltid vært stolt over å ha en ung mor, vi var bestevenner. Problemet var at vi ikke skulle være alene. Etter mange år uten kontakt skulle mamma endelig treffe Anette. De hadde avtalt en helg på hytta, med ungene. Det vil si meg og Aslak, den sytten år gamle sønnen til Anette.

	 

	Du var 14 og han var 17 år. Tre års forskjell er ganske mye på den alderen … 

	 

	Akkurat! Aslak var grunnen til at jeg grua meg. For det første var jeg ganske grønn med gutter. For det andre hadde faren til Aslak tatt livet sitt noen måneder før. Det høres kjipt ut, men det stressa meg. Hva skulle jeg si?

	 

	Tilbake til hytteturen, dere hadde kommet frem. Hva skjedde så?

	 

	Mamma parkerte bilen mellom hytta og skogkanten, og sa:

	    «Oppdrag utført».

	    Jeg nikka, mens jeg studerte bilen som kom opp bakken i sladrespeilet. En sort Volvo. Jeg begynte å fingre med vindusknapppen.

	«Jeg er glad for at du har tatt opp kontakten med Anette», sa jeg lavt. «Det er bare at jeg synes det er kleint med nye folk. Det veit du jo.»

	«Men jenta mi, du skal jo ikke tvinges til å henge med Aslak. Men … Anette kunne ikke reise fra ham nå»

	Jeg nikka. Hun sa:

	    «Der kommer de!» 

	Jeg løsna setebeltet. 

	Mamma bøyde seg mot meg og kyssa meg på kinnet. 

	«Mammmmaaaa!»

	Jeg skjøv henne bort med begge hender. Dro ned solskjermen og titta i speilet. Den røde kvisa hadde enda ikke forsvunnet fra haka. Jeg hadde forsøkt å klore den av, men det hadde bare hisset den opp. 

	    Jeg dro den lilla luggen til side og retta på de runde brillene. Tenkte på at jeg burde vært rausere med maskaraen, i stedet for å tenke på mamma. Hun la seg sjeldent opp i hva jeg gjorde med klær og hår, men rynka på nesa hvis jeg brukte for mye sminke.

	    Jeg åpna døra og gikk ut, i det Anettes Volvo stoppa bak oss. Jeg hadde ikke peiling på kjøretøy, men den så dyr ut.

	Anette velta ut av bilen, og galopperte inn i armene til mamma. Hun var akkurat som jeg huska henne. Kledd i store, blomstrete klær, med vilt og krøllete hår. De svære øredobbene i sølv dingla i takt med bevegelsene, mens hun ga mamma en lang bjørneklem.

	I mitt hode var folk innen IT kledd i sorte høyhalsere, men Anette brøt med det. Hun hadde en lang karriere innen nettsikkerhet. Mamma hadde fortalt at hun kunne hacke seg inn i et digitalt Fort Knox.

	Jeg visste ikke hva Fort Knox var, så det imponerte meg ikke.  

	«Sofie!»

	Det var min tur, nå. Anette kasta seg over meg, og trykka meg hardt inn i sin store favn. Jeg klarte ikke å puste.

	Mamma så smilende på oss. Hun hadde en helt annen stil enn Anette.  Som lærer i ungdomsskolen ville hun ikke ha oppmerksomhet for sitt ytre. Klærne var nedtonet og diskret, mørkebrun strikkejakke og sorte jeans. Skulle hun skeie ut, hadde hun kanskje et fargerikt skjerf i halsen.

	«Så deilig å se deg igjen. Det begynner å bli lenge siden», sa Anette inn i øret mitt.

	«Ja, det var vel da jeg pusla med Harry Potter-lego, det.»

	Som om jeg ikke fortsatt pusla med Harry Potter-lego …

	Anette lo med hele kroppen, og vinka på skikkelsen i Volvoens passasjersete.

	Aslak kom motvillig ut, føttene flytta seg sakte fram. Det var ikke lett å få noe inntrykk av han. Hetta på jakka var dratt langt fram i panna. Solbriller i sølv skjulte øynene. Han var høy, som mora si, men likna ikke i ansiktet.

	Anette nappa brillene av nesa, som om han var en femåring, og sa:

	    «Du kan godt la dem få se deg når du skal hilse. Hva tror du de tenker om oss hvis du dekker deg til som en kjeltring?»

	Aslak svarte ikke, dro bare av seg hetta før Anette rakk det. Han strøk det lange, røde håret vekk fra øynene, festa det bak ørene og smilte kort.

	Mamma gikk bort til han med åpne armer. Som den pedagogen hun var, venta hun på et lite nikk, før hun klemte han til seg.

	Jeg svelga, satte beina i kryss og dro håret over ørene, som stikker ut på meg, plutselig redd for at han syntes jeg så ut som Shrek.

	Det var da det gikk opp for meg: Aslak var dritkjekk!   

